**Rregullorja e Brendshme e Funksionimit të Tryezës së Këshillimit me Grupet e Interesit të Kapitullit 22 “Politikat Rajonale dhe Koordinimi i Instrumenteve Strukturore”**

Ky dokument ka si qëllim përcaktimin dhe vendosjen e disa procedurave dhe modaliteteve të punës të Tryezave të Diskutimit e Këshillimit të Platformës së Partneritetit për Integrimin Evropian për një funksionim sa më të mirë të tyre. Këto rregulla miratohen nga secila Tryezë dhe shërbejnë deri në hartimin dhe miratimin e Rregullores së Brendshme të Platformës së Partneritetit për Integrimin Evropian sipas parashikimit të Kreut III, pika 3, të Urdhrit të Kryeministrit Nr.113, datë 30.8.2019 “Për format e pjesëmarrjes, funksionimin dhe strukturën institucionale të Platformës së Partneritetit për Integrimin Evropian”.

**Pika 1**

**Qëllimi i Tryezës së Diskutimit e Këshillimit të Kapitullit 22**

Qëllimi kryesor i tryezës së Kapitullit 22 është të diskutojë, të shqyrtojë dhe të ndërmarrë qëndrime dhe rekomandime drejtuar institucioneve, Sekretariatit të Integrimit Evropian e strukturave të tjera përgjegjëse në procesin e integrimit evropian, për çështjet e fushat specifike që trajtojnë. Tryeza, gjithashtu, do të këshillohet në lidhje me programimin, zbatimin, monitorimin dhe vlerësimin e asistencës së Bashkimit Evropian për Shqipërinë.

**Pika 2**

**Thirrja e mbledhjeve të Tryezës së Diskutimit e Këshillimit të Kapitullit 22**

1. Drejtuesi i grupit ndërinstitucional të punës vendos për datën, kohën e mbledhjes së Tryezës dhe rendin e ditës.
2. Drejtuesi i grupit ndërinstitucional të punës thërret mbledhjen e Tryezës edhe kur kjo kërkohet me shkrim nga jo më pak se një e treta e anëtarëve të saj.
3. Në këtë rast, mbledhja thirret jo më vonë se 15 ditë nga data e depozitimit të kërkesës me shkrim.

**Pika 3**

**Njoftimi për thirrjen e mbledhjeve të Tryezave**

1. Njoftimi për mbledhjen e Tryezës i dërgohet në formë elektronike çdo anëtari të paktën 5 ditë përpara mbajtjes së saj, në adresën e depozituar prej tij.

Njoftimi për thirrjen e mbledhjes përmban formën, vendin, datën dhe kohën e vendosur për mbajtjen e mbledhjes.

1. Njoftimit i bashkëlidhet rendi i ditës dhe materialet e çështjeve që do të diskutohen në atë mbledhje, nëse ka.
2. Anëtarët e tryezës mund të sugjerojnë tema dhe çështje të ndryshme të lidhura me Kapitullin 22 për t`u shtuar në rendin e ditës të paktën 3 ditë përpara mbledhjes.

**Pika 4**

**Drejtimi i mbledhjes**

Drejtuesi i Grupit Ndërinstitucional të Punës të Kapitullit 22 drejton mbledhjen e Tryezës, drejton diskutimet dhe siguron mbarëvajtjen e procesit diskutues e këshillues. Në mbledhje mund të marrin pjesë dhe anëtarë të GNPIE të Kapitullit 22, të cilët mbulojnë çështjet e trajtuara në rendin e ditës. Drejtuesi mund ta delegojë rast pas rasti drejtimin tek një përfaqësues i institucionit udhëheqës të kapitullit.

**Pika 5**

**Vendimmarrja**

Dakordësimi i qëndrimeve dhe përfundimeve të dala rast pas rasti nga Tryeza bëhet me konsensus. Në rast të mosarritjes së konsensusit për çështjen specifike bëhet votim nga të gjithë anëtarët e Tryezës me shkrim, ku miratohet varianti që merr mbështetjen e shumicës së thjeshtë.

**Pika 6**

**Pjesëmarrja e anëtarëve në Tryezë**

1. Anëtarët të cilët marrin pjesë individualisht në Tryezë nuk mund ta delegojnë pjesëmarrjen e tyre tek individë të tjerë.
2. Organizata e institucionet pjesëmarrëse në Tryezë duhet të njoftojnë ndryshimin e përfaqësuesit të paktën 3 ditë përpara mbajtjes së mbledhjes së Tryezës.

**Pika 7**

**Pranimi i anëtarëve të rinj në Tryezë**

Për anëtarët e rinj që synojnë t’i bashkohen tryezës, pranimi ose refuzimi i aplikimit bëhet nga drejtuesi i Grupit Ndërinstitucional të Punës për Integrimin Evropian të Kapitullit 22. Refuzimi i aplikimit duhet të jetë i arsyetuar.

**Pika 8**

**Largimi i anëtarëve nga Tryeza**

Anëtarët e Tryezës të cilët nuk marrin pjesë në 3 mbledhje të njëpasnjëshëm pa arsye, humbasin të drejtën për të qenë pjesë e Tryezës.

**Pika 9**

**Sekretariati**

Struktura përgjegjëse për integrimin evropian pranë Agjencisë për Mbështjetje të Vetëqeverisjes Vendore, e cila vepron si Sekretariat i Grupit Ndërinstitucional të Punës për Integrimin Evropian, mbështet gjithashtu teknikisht dhe administrativisht punën e Tryezave.